CELEX: 32016R2376
Language: hu
Date: 2016-10-13 00:00:00
Title: A Bizottság (EU) 2016/2376 felhatalmazáson alapuló rendelete (2016. október 13.) a Vénusz-kagyló (Venus spp.) Olaszország területi vizein folytatott halászatára vonatkozó visszadobási terv meghatározásáról

23.12.2016   
            
            
               HU
            
            
               Az Európai Unió Hivatalos Lapja
            
            
               L 352/48
            
         A BIZOTTSÁG (EU) 2016/2376 FELHATALMAZÁSON ALAPULÓ RENDELETE
   (2016. október 13.)
   a Vénusz-kagyló (Venus spp.) Olaszország területi vizein folytatott halászatára vonatkozó visszadobási terv meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére,
   tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (2) és különösen annak 15a. cikkére,
   mivel:
   
               (1)
            
            
               Az 1380/2013/EU rendelet célja a visszadobás gyakorlatának az Unió teljes halászati tevékenysége tekintetében történő fokozatos felszámolása a fogási korlátok hatálya alá tartozó fajok állományait érintő fogások kirakodására irányuló kötelezettség bevezetése révén.
            
         
               (2)
            
            
               Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktusok útján legfeljebb hároméves időszakra visszadobási terveket fogadjon el a tagállamok által az illetékes tanácsadó testületekkel folytatott konzultáció során kidolgozott közös ajánlás alapján. A visszadobási tervek a halászatra vonatkozó technikai intézkedéseket is tartalmazhatnak.
            
         
               (3)
            
            
               Az olasz területi vizeken folytatott Vénuszkagyló-halászatban közvetlen állománygazdálkodási érdekeltséggel bíró egyedüli tagállamként Olaszország az 1380/2013/EU rendelet 18. cikkében foglalt eljárással összhangban ajánlást nyújtott be a Bizottsághoz. Az ajánlást a földközi-tengeri tanácsadó testülettel (MEDAC) való konzultációt követően a Vénusz-kagyló visszadobására vonatkozó nemzeti állománygazdálkodási terv formájában került benyújtásra. Az ajánlás benyújtásakor a Halászati Tudományos, Műszaki és Gazdasági Bizottság (HTMGB) felülvizsgálta az Olaszország által benyújtott tudományos adatokat. A közös ajánlásban megfogalmazott intézkedések összhangban vannak az 1380/2013/EU rendelet 18. cikke (3) bekezdésének rendelkezéseivel.
            
         
               (4)
            
            
               Az 1967/2006/EK rendelet 15a. cikke felhatalmazza a Bizottságot arra, hogy a visszadobási tervek elfogadása céljából minimális állományvédelmi referenciaméretet állapítson meg a kirakodási kötelezettség hatálya alá tartozó fajokra vonatkozóan azzal a céllal, hogy biztosítható legyen a tengeri élőlények fiatal egyedeinek védelme. A minimális állományvédelmi referenciaméret adott esetben eltérhet az említett rendelet III. mellékletében meghatározott méretektől.
            
         
               (5)
            
            
               A HTMGB-nek a Vénusz-kagyló visszadobására vonatkozó nemzeti állománygazdálkodási tervvel kapcsolatos megállapításai értelmében ez a kagyló a magas túlélési aránnyal rendelkező fajok közé tartozik, ezért a fogás visszadobandó részére vonatkozóan indokolt a kirakodási kötelezettség alóli eltérés kérelmezése. A minimális állományvédelmi referenciaméret 25 mm-ről 22 mm-re csökkentése nem összeegyeztethetetlen a kifejlett példányok méretével, ezért valószínűleg nem lesz jelentős hatással a fiatal szervezetek védelmére. Ez a változás előreláthatóan az állomány szaporodási képességének csupán csekély mértékű csökkenéséhez vezet, és az állományra nézve nem jár jelentősebb hatással. Végül pedig megállapítást nyert, hogy a javasolt tudományos nyomonkövetési program jóvoltából minden bizonnyal elegendő adat áll majd rendelkezésre a visszadobási terv hatásainak értékeléséhez.
            
         
               (6)
            
            
               A kirakodási kötelezettség végrehajtásának megfelelő ellenőrzése érdekében az érintett tagállamnak össze kell állítania az e rendelet hatálya alá tartozó hajók jegyzékét.
            
         
               (7)
            
            
               Mivel az e rendelet szerinti intézkedések közvetlenül érintik a halászathoz kapcsolódó gazdasági tevékenységet és az uniós hajók halászati idényének tervezését, indokolt előírni, hogy a rendelet az Európai Unió Hivatalos Lapjában való kihirdetését követő harmadik napon lépjen hatályba. Az 1380/2013/EU rendelet 15. cikkének (6) bekezdésével összhangban e rendelet legfeljebb három évig lehet érvényben,
            
         ELFOGADTA EZT A RENDELETET:
   1. cikk
   Tárgy
   Ez a rendelet megállapítja az Olaszország területi vizein folytatott Vénuszkagyló-halászat tekintetében az 1380/2013/EU rendelet 15. cikkének (1) bekezdésének d) pontja értelmében alkalmazandó kirakodási kötelezettség végrehajtásának részletes szabályait.
   2. cikk
   Minimális állományvédelmi referenciaméret
   (1)   Az 1967/2006/EK rendelet III. mellékletében meghatározott minimális állományvédelmi referenciamérettől eltérve, és az 1380/2013/EU rendelet 15. cikke (11) bekezdésének alkalmazásában az Olaszország területi vizeiben honos Vénusz-kagyló minimális állományvédelmi referenciamérete 22 mm.
   (2)   A Vénusz-kagyló méretének megállapítása az 1967/2006/EK rendelet IV. mellékletének megfelelően történik.
   3. cikk
   A hajók jegyzéke
   (1)   A tagállami hatóságok meghatározzák a kirakodási kötelezettség hatálya alá tartozó hajókat.
   (2)   A tagállami hatóságok a biztonságos uniós ellenőrzési honlap útján 2016. december 31-ig benyújtják a Bizottság részére az Olaszország területi vizein hidraulikus kotróhálóval folytatott Vénuszkagyló-halászatra engedéllyel rendelkező hajók jegyzékét. A tagállami hatóságok folyamatosan frissítik a jegyzéket.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2017. január 1-jétől2019. december 31-ig kell alkalmazni.
   A 3. cikket azonban e rendelet hatálybalépésétől kell alkalmazni.
   
      Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
      Kelt Brüsszelben, 2016. október 13-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.12.28., 22. o.
   
   
      (2)  HL L 409., 2006.12.30., 11. o.